
ŠIAULIŲ MIESTO SAVIVALDYBĖS TARYBA

SPRENDIMAS
DĖL ŠIAULIŲ MIESTO SAVIVALDYBĖS 2023 M. KOVO 2 D. SPRENDIMO NR. T-67 „DĖL ELEKTRONINIO BILIETO SU NUOLAIDA, SKIRTO VAŽIUOTI VIETINIO (MIESTO) REGULIARAUS SUSISIEKIMO AUTOBUSŲ MARŠRUTAIS ŠIAULIŲ MIESTO SAVIVALDYBĖJE, ĮSIGIJIMO IR NAUDOJIMO TVARKOS APRAŠO PATVIRTINIMO“ PAKEITIMO

2024 m.                                      d. Nr.
Šiauliai


Vadovaudamasi Lietuvos Respublikos vietos savivaldos įstatymo 15 straipsnio 2 dalies 29 punktu, Lietuvos Respublikos kelių transporto kodekso 16 straipsnio 2 dalimi, Lietuvos Respublikos transporto lengvatų įstatymo 5 straipsnio 8 dalimi ir atsižvelgdama į Šiaulių miesto savivaldybės administracijos 2024 m. spalio 15 d. posėdžio protokolą Nr. VAK-462 „Dėl keleivių vežimo miesto susisiekimo autobusų maršrutais bilietų kainų peržiūros“, Šiaulių miesto savivaldybės administracijos 2024 m. spalio 23 d. posėdžio protokolą Nr. VAK-477 „Dėl keleivių vežimo miesto susisiekimo autobusų maršrutais bilietų kainų peržiūros“, Šiaulių miesto savivaldybės taryba nusprendžia:
1.	Pakeisti Elektroninio bilieto su nuolaida, skirto važiuoti vietinio (miesto) reguliaraus susisiekimo autobusų maršrutais Šiaulių miesto savivaldybėje, įsigijimo ir naudojimo tvarkos aprašą, patvirtintą Šiaulių miesto savivaldybės tarybos 2023 m. kovo 2 d. sprendimo Nr. T-67 „Dėl elektroninio bilieto su nuolaida, skirto važiuoti vietinio (miesto) reguliaraus susisiekimo autobusų maršrutais Šiaulių miesto savivaldybėje, įsigijimo ir naudojimo tvarkos aprašo patvirtinimo“ 1 punktu:
1.1.	Pakeisti 14 punktą ir jį išdėstyti taip:
„14. Šiaulių miesto savivaldybės administracijos Bendrųjų reikalų skyriaus Informacinių technologijų poskyris (toliau – Informacinių technologijų poskyris) vežėjui teikia duomenis (teikiant duomenis nurodomas asmens vardas, pavardė, gimimo data ir deklaruotos gyvenamosios vietos adresas) apie asmenų, kuriems sukako 70 metų, ir asmenų, kuriems sukako 75 metai, deklaruotą gyvenamąją vietą Šiaulių miesto savivaldybėje. Duomenys teikiami, kad būtų suteiktos Aprašo 4.1 ir 4.3 papunkčiuose nurodytos nuolaidos pirmą kartą įsigyjant kartinį elektroninį bilietą arba pratęsiant jį. Jeigu vežėjo duomenų bazėje nėra duomenų apie atitinkamo gyventojo deklaruotą gyvenamąją vietą Šiaulių miesto savivaldybėje arba atsiranda kitų neaiškumų, susijusių su gyventojo gyvenamosios vietos nustatymu, šis gyventojas turi pasiimti gyvenamosios vietos deklaravimo pažymą iš Šiaulių miesto savivaldybės administracijos Asmenų aptarnavimo skyriaus, o seniūnijos gyventojas – iš atitinkamos seniūnijos ir ją pateikti vežėjui. Įsitikinus, kad gyventojo deklaruota gyvenamoji vieta Šiaulių miesto savivaldybėje, gyvenamosios vietos deklaravimo pažyma grąžinama ją pateikusiam asmeniui.“
1.2.	Pakeisti 16.2 papunktį ir jį išdėstyti taip:
„16.2. jei turi didelių specialiųjų poreikių, privalo pateikti vežėjui neįgaliojo pažymėjimą ir gyvenamosios vietos deklaravimo pažymą, gautą iš Asmenų aptarnavimo skyriaus, o seniūnijos gyventojas – iš atitinkamos seniūnijos, jeigu neįgaliojo pažymėjimas nuo 2019 m. sausio 1 d. buvo išduotas NDNT teritorinio skyriaus. Nurodytus dokumentus reikia pateikti, kad būtų galima įsitikinti, jog asmens gyvenamoji vieta deklaruota Šiaulių miesto savivaldybėje, ir išduoti arba pratęsti kartinį elektroninį bilietą;“.
1.3.	Pakeisti 16.3 papunktį ir jį išdėstyti taip:
„16.3. jei turi didelių specialiųjų poreikių ir neįgaliojo pažymėjimą, išduotą kitos Lietuvos Respublikos savivaldybės iki 2018 m. gruodžio 31 d., tačiau asmens gyvenamoji vieta deklaruota Šiaulių miesto savivaldybėje, turi pasiimti gyvenamosios vietos deklaravimo pažymą iš Asmenų aptarnavimo skyriaus, o seniūnijos gyventojas – iš atitinkamos seniūnijos ir ją pateikti vežėjui. Nurodytus dokumentus reikia pateikti, kad būtų galima įsitikinti, jog asmens gyvenamoji vieta deklaruota Šiaulių miesto savivaldybėje, ir išduoti arba pratęsti kartinį elektroninį bilietą;“.
1.4.	Pakeisti 21 punktą ir jį išdėstyti taip:
„21. Vežėjas kas mėnesį iki kiekvieno mėnesio 15 dienos, gavęs iš Informacinių technologijų poskyrio Aprašo 14 punkte nurodytus duomenis dėl asmenų, kuriems sukako 70 metų ir 75 metai, gyvenamosios vietos deklaravimo, juos sutikrina su vežėjo elektroninio bilieto sistemoje esamais duomenimis. Asmenims, kuriems sukako 70 metų ir 75 metai, bet išsiregistravusiems iš Šiaulių miesto savivaldybės, blokuojama galimybė naudotis elektroniniu bilietu su 100 procentų nuolaida.“
1.5.	Pakeisti 25 punktą ir jį išdėstyti taip:
„25. Informacinių technologijų poskyris vežėjui teikia duomenis (teikiant duomenis nurodomas asmens vardas, pavardė, gimimo data ir deklaruotos gyvenamosios vietos adresas) apie asmenų, kurių amžius yra nuo 6 iki 11 metų, gyvenamąją vietą Šiaulių miesto savivaldybėje. Duomenys teikiami, kad keleivis galėtų įsigyti Aprašo 6 punkte nurodytą pradinuko bilietą. Jeigu vežėjo duomenų bazėje nėra duomenų apie atitinkamo gyventojo deklaruotą gyvenamąją vietą Šiaulių miesto savivaldybėje arba atsiranda kitų neaiškumų, susijusių su gyventojo gyvenamosios vietos nustatymu, šis gyventojas turi pasiimti gyvenamosios vietos deklaravimo pažymą iš Asmenų aptarnavimo skyriaus, o seniūnijos gyventojas – iš atitinkamos seniūnijos ir ją pateikti vežėjui. Įsitikinus, kad gyventojo deklaruota gyvenamoji vieta Šiaulių miesto savivaldybėje, gyvenamosios vietos deklaravimo pažyma grąžinama ją pateikusiam asmeniui.“
1.6.	Pakeisti 30.2 papunktį ir jį išdėstyti taip:
„30.2. pagal faktinį keleivių kelionių skaičių, bet ne daugiau kaip kiekvieno asmens, sukakusio 75 metus, asmens, turinčio didelių specialiųjų poreikių, ir Šiaulių rajono gyventojo 44 važiavimų miesto autobusais per mėnesį kainą, apytiksliai atitinkančią vieno kalendorinio mėnesio terminuoto bilieto kainą. Už vieną keleivio važiavimą vežėjui mokama 0,68 Eur, t. y. vieno vienkartinio bilieto, įsigyjamo miesto prekybos vietose, kaina;“.
1.7.	Pakeisti 30.3 papunktį ir jį išdėstyti taip:
„30.3. pagal faktinį keleivių kelionių skaičių, bet ne daugiau kaip kiekvieno asmens, sukakusio 70 metų ir įsigijusio vieno kalendorinio mėnesio tik savaitgalio dienomis bilietą, 8 važiavimų miesto autobusais per mėnesį kainą, apytiksliai atitinkančią vieno kalendorinio mėnesio tik savaitgalio dienomis galiojančio terminuoto bilieto kainą. Už vieną keleivio važiavimą vežėjui mokama 0,68 Eur, t. y. vieno vienkartinio bilieto, įsigyjamo miesto prekybos vietose, kaina.“
1.8.	Pakeisti 35 punktą ir jį išdėstyti taip:
„35. Šiaulių rajono savivaldybės administracija kompensuoja Šiaulių miesto savivaldybės administracijai vežėjo išlaidas (negautas pajamas) pagal faktinį kiekvieno Šiaulių rajono gyventojo kelionių miesto autobusais skaičių, bet ne daugiau kaip 44 (keturiasdešimt keturių) važiavimų per vieną mėnesį kainą, apytiksliai atitinkančią vieno kalendorinio mėnesio terminuoto bilieto kainą. Už vieną Šiaulių rajono gyventojo miesto autobusais važiavimą Šiaulių miesto savivaldybės administracijai mokama 0,68 Eur suma, atitinkanti vieno vienkartinio bilieto, parduodamo Šiaulių miesto savivaldybės prekybos vietose, kainą.“
2.	Nustatyti, kad šis sprendimas įsigalioja nuo 2025 m. sausio 1 d.


Savivaldybės meras
